SK Úradný vestník Európskej únie C 330/17

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 330/10

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

ŽIADOSŤ O ZMENU A DOPLNENIE V SÚLADE S ČLÁNKOM 9

„NOCCIOLA DEL PIEMONTE“/„NOCCIOLA PIEMONTE“

ES č.: IT-PGI-0217-0305-09.06.2009

CHZO ( X ) CHOP ( )

1. Položka v špecifikácii výrobku, ktorej sa zmena a doplnenie týka:

—  Názov výrobku — ☒ Opis výrobku — ☒ Zemepisná oblasť —  Dôkaz o pôvode — ☒ Spôsob výroby —  Spojenie — ☒ Označovanie — ☒ Vnútroštátne požiadavky — ☒ Iné (Balenie)

2. Druh zmeny a doplnenia:

—  Zmena a doplnenie jednotného dokumentu alebo zhrnutia — ☒ Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument, ani zhrnutie —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie, vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena a doplnenie (zmeny a doplnenia):

3.1. Opis výrobku:

V záujme zrozumiteľnosti sa požaduje, aby sa opisy celých, nelúpaných orechov „Nocciola del Piemonte“ a lúpanej „Noccciola del Piemonte“ uviedli v dvoch samostatných odsekoch. Samotné opisy zostanú nezmenené.

— Podľa nariadenia (ES) č. 464/2004 z 12. marca 2004 (Ú. v. EÚ L č. 77/25 alebo zo 13. marca 2004) sa stalo potrebným obmedziť druhy výrobkov, ktoré označujú osobitné kategórie výrobkov používané ako polotovary v priemysle, konkrétne pražené lieskové orechy, drvené lieskové orechy, múka z lieskových orechov a pasta z lieskových orechov. Zmena a doplnenie umožňuje, aby sa jasnejšie určilo, kedy sa môže používať názov „Nocciola del Piemonte“/„Nocciola Piemonte“ a aby sa uľahčilo monitorovanie zo strany príslušných orgánov.

— Názov odrody používanej na získanie „Nocciola del Piemonte“, a to „Tonda Gentile delle Langhe“, sa má zmeniť na „Tonda Gentile Trilobata“. Predložením žiadosti o zápis odrody „Tonda Gentile delle Langhe“ Úradu Spoločenstva pre odrody rastlín (CPVO) sa stalo potrebným podanie žiadosti o zmenu a doplnenie názvu odrody. Žiadosť o zápis názvu mala za následok odstránenie odkazu na geografické označenie Langhe, ktoré sa nahradilo botanickým pojmom „trilobata“ („trilobate“). Nový názov „Tonda Gentile Trilobata“ bol uverejnený v Úradnom vestníku CPVO 16. augusta 2007. Zmena a doplnenie sa teda týka iba názvu a nemá žiaden vplyv na ustanovenie vzťahujúce sa na genetický materiál, ktorý možno používať na získanie „Nocciola del Piemonte“.

3.2. Zemepisná oblasť:

Názvy viacerých obcí vo výrobnej oblasti sú nesprávne z dôvodu tlačových chýb a mali by sa opraviť:

„Colosso“ sa má písať „Calosso“, „Revignasco d’Asti“ je správne „Revigliasco d’Asti“ a „Mezzomeniro“ je správne „Mezzomerico“.

3.3. Spôsob výroby:

Požaduje sa zmena maximálnej hustoty výsadby na hektár zo 420 na 500 rastlín. V sadoch založených v období pred nadobudnutím účinnosti štátnej vyhlášky o uznaní z 2. decembra 1993 sa povoľuje maximálna hustota 650 rastlín na hektár, zatiaľ čo rastliny, ktoré uhynú alebo sa vyklčujú, nemožno nahradiť a každá nová výsadba musí mať hustotu od 200 až 500 rastlín na hektár.

Požiadavku zmeny hustoty výsadby oprávňuje zavádzanie technológií, ktorými sa mechanizujú postupy pestovania, počnúc prípravou pôdy až po zber úrody. Zatiaľ čo nové zariadenia, ktoré sú v súčasnosti dostupné na lokalizované pletie, prerezávanie a zber si vyžaduje značné medzery medzi radmi, zároveň umožňujú vysádzať do nepretržitých radov, a teda aj pestovať väčšie množstvo rastlín v každom rade. Tieto metódy pestovania tiež umožňujú dobré prevzdušňovanie a zabraňujú tomu, aby vysadené oblasti boli v tieni, čím umožňujú lepšie vystavenie rastlín slnečnému svetlu.

Okrem toho sektor pestovania lieskových orechov zažíva intenzívny rast v Piemonte a začal sa rozširovať na strmé svahy s vápenatou pôdou chudobnou na živiny. To ovplyvňuje samotný rast rastlín, ktoré sa stávajú kompaktnejšie. Umožňuje sa tým väčšia hustota rastlín bez nepriaznivého vplyvu na kvalitu výrobku. V posledných rokoch sa u pestovateľov stali veľmi obľúbenými sady typu 6 × 4 a 5 × 4, ktoré umožňujú dobrú úroveň mechanizácie a vypestovanie orechov vynikajúcej kvality.

Žiadosť o povolenie výsadby s maximálnou hustotou 650 rastlín na hektár v sadoch založených pred nadobudnutím účinnosti štátnej vyhlášky o uznaní z 2. decembra 1993 vychádza zo skutočnosti, že v tom období sa rastliny vysádzali oveľa hustejšie ako v súčasnosti. Keďže zber sa vykonával ručne, z praktického dôvodu neboli potrebné veľké priestory medzi radmi, čo bol ďalší faktor vyššej hustoty výsadby.

V každom prípade maximálny hektárový výnos 3 500 kg/ha zostáva vo všetkých sadoch nezmenený bez ohľadu na to, či boli založené pred alebo po schválení na úrovni EÚ.

Vo vete, v ktorej sa uvádza: „vzdialenosť výsadby a metódy pestovania musia zodpovedať bežným postupom a musia sa zakladať na rastúcich kríkoch a vo výnimočných prípadoch na jednokmeňových stromoch…“, sa výraz „vo výnimočných prípadoch“ ťažko interpretuje. Preto s cieľom jasnejšie vyjadriť možnosť výberu medzi pestovaním kríkov alebo jednokmeňových stromov sa výraz „vo výnimočných prípadoch“ nahrádza slovným spojením „a/alebo“.

3.4. Označovanie:

Nelúpané výrobky, či už uvádzané na trh nebalené alebo vo vreckách, musia byť označené.

Požiadavka, že na etikete sa má uvádzať „akékoľvek logo CHZO“ by sa mala nahradiť logom odkazujúcim na „EÚ symbol CHZO“.

Odkaz na nariadenie (EHS) č. 2081/92 by sa mal nahradiť odkazom na nariadenie (ES) č. 510/2006.

3.5. Vnútroštátne požiadavky:

Mali by sa uviesť všetky informácie o názve, adrese a kontaktných údajoch o orgáne Istituto nord-ovest Qualità Soc. (INOQ) oprávnenom na vykonanie úradných kontrol uvedených v článkoch 10 a 11 nariadenia (ES) č. 510/2006.

Výraz „výrobok zaručený ministerstvom poľnohospodárstva, potravinárstva a lesného hospodárstva podľa článku 10 nariadenia (EHS) č. 2081/92“ a ustanovenie, že na zásielkách určených na vývoz by mali byť uvedené slová „vyrobené v Taliansku“, by sa mali nahradiť, pretože sú nadbytočné.

3.6. Iné – Balenie:

Pre výrobok v nelúpanej podobe by sa mal stanoviť termín (31. december roku po zbere), do ktorého musí byť výrobok zabalený, aby sa zabezpečilo, že si pri uvedení na trh uchová optimálne vlastnosti čerstvosti.

JEDNOTNÝ DOKUMENT

NARIADENIE RADY (ES) č. 510/2006

„NOCCIOLA DEL PIEMONTE“/„NOCCIOLA PIEMONTE“

ES č.: IT-PGI-0217-0305-09.06.2009

CHZO ( X ) CHOP ( )

1. Názov:

„Nocciola del Piemonte“/„Nocciola Piemonte“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Chránené zemepisné označenie „Nocciola del Piemonte“/„Nocciola Piemonte“ je vyhradené pre lieskové orechy odrody „Tonda Gentile Trilobata“. Orech má úplne alebo čiastočne guľatý tvar a je trojlaločný. Jeho veľkosť je dosť rozličná, pohybuje sa v rozmedzí od 17 mm do 21 mm, škrupina je priemerne hrubá, má stredne intenzívnu orieškovú farbu. Nie je veľmi lesklá, na špičke je pomerne plstnatá, vyznačuje sa mnohými, hoci nie veľmi zreteľnými prúžkami. Jadro môže mať rozličné tvary (takmer guľaté, štvorstenové alebo niekedy vajcovité) a dosahuje rozličné veľkosti v oveľa väčšej miere ako škrupina. Je tmavšej farby ako škrupina. Zvyčajne ho pokrývajú vlákna, má drsný povrch a ryhy rôznej veľkosti, perisperm priemernej hrúbky, veľmi ľahko sa však odlupuje počas praženia a má pevnú, krehkú textúru. Jeho chuť a aróma sú veľmi jemné a trvácne a jeho výnos po vylúskaní je od 40 % do 50 %.

Chránené zemepisné označenie „Nocciola del Piemonte“/„Nocciola Piemonte“ sa musí predávať v týchto kategóriách výrobkov:

Celé, nelúpané lieskové orechy: orechy také, ako sa zozbierali na mieste, pričom jediným spracovaním je ich umývanie a odstránenie cudzorodých látok prostredníctvom triedenia a náležitého sušenia, aby sa dlhší čas zachovala ich čerstvosť.

Lúpané lieskové orechy: celé orechy, ktoré sú tmavšej farby ako škrupina a z ktorých bola pri fyzickom spracovaní odstránená škrupina. Ponechávajú si perisperm pokrytý vláknami.

Pražené lieskové orechy: celé alebo jemne drvené orechy, z ktorých sa v procese praženia úplne alebo čiastočne odstránil vonkajší perisperm.

Drvené lieskové orechy: výrobok získaný mletím celých alebo čiastočne rozdrvených lieskových orechov po pražení, s veľkosťou kúskov líšiacou sa v závislosti od stupňa mletia, v každom prípade ale v rozmedzí od 1 mm do 12 mm.

Múka z lieskových orechov: výrobok získaný mletím celých alebo čiastočne rozdrvených lieskových orechov po pražení, s veľkosťou kúskov líšiacou sa v závislosti od stupňa mletia, ale v každom prípade v rozmedzí od 250 μm do 1 mm.

Pasta z lieskových orechov: výrobok získaný mletím celých alebo čiastočne rozdrvených lieskových orechov po pražení, s veľkosťou kúskov líšiacou sa v závislosti od stupňa mletia, ktorá však v žiadnom prípade musí byť menšia ako 250 μm.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Lieskové orechy sa pestujú v oblasti chráneného zemepisného označenia, ako sa vymedzuje v bode 4. Sady sa zaznamenajú na osobitný zoznam, ktorý vedie kontrolný orgán. Hustota výsadby v sadoch sa pohybuje medzi 200 až 500 rastlín na hektár, rastliny sa pritom pestujú ako jednokmeňové stromy alebo ako viackmeňové kríky. V sadoch založených v období pred nadobudnutím účinnosti štátnej vyhlášky o uznaní z 2. decembra 1993 sa povoľuje maximálna hustota 650 rastlín na hektár, zatiaľ čo rastliny, ktoré uhynú alebo sa vyklčujú, nemožno nahradiť a každá nová výsadba musí mať hustotu od 200 až 500 rastlín na hektár. Maximálny výnos je v každom prípade 3 500 kg/ha.

3.6. Osobitné pravidlá pri krájaní, strúhaní, balení atď.:

„Nocciola del Piemonte“/„Nocciola Piemonte“ sa musí predávať týmto spôsobom:

a) nelúpané: vo vrecúškach vyrobených z textílie vhodnej na všetky úrovne predaja alebo, výnimočne, voľné, ale len v prvom štádiu predaja, t. j. v štádiu medzi poľnohospodárskym výrobcom a prvým nákupcom, konkrétne vlastníkom spracovateľského a/alebo baliaceho závodu;

b) lúpané, pražené, mleté a ako hotový výrobok: v baleniach vhodných pre potraviny.

Výrobky uvedené v písmene b) musia byť predbežne zabalené alebo zabalené v čase ich predaja.

Nelúpaný výrobok musí byť zabalený do 31. decembra roku nasledujúceho po zbere.

3.7. Osobitné pravidlá pri označovaní:

Na obaloch sa musí uviesť označenie „Nocciola del Piemonte“ alebo „Nocciola Piemonte“, za ktorým nasleduje údaj „Indicazione Geografica Protetta“ alebo „CHZO“. Rok zberu úrody sa musí uviesť na balení nelúpaných a lúpaných lieskových orechov.

Etikety pre lúpané, pražené lieskové orechy a/alebo drvené lieskové orechy musia byť označené symbolom EÚ pre CHZO.

Keď sa „Nocciola del Piemonte“/„Nocciola Piemonte“ používa ako prísada do potravín, musí sa na etikete uviesť tento text: „prodotto esclusivamente ottenuto DA ‚Nocciola del Piemonte‘ o ‚Nocciola Piemonte ‘“ [vyrobené výlučne z „Nocciola del Piemonte“ alebo „Nocciola Piemonte“]. Žiadny iný názov, ani doplňujúce prídavné meno nemožno používať popri názve „Nocciola del Piemonte“/„Nocciola Piemonte“ okrem názvu odrody „Tonda Gentile Trilobata“.

4. Stručné vymedzenie zemepisnej oblasti:

Celá oblasť produkcie „Nocciola del Piemonte“/„Nocciola Piemonte“ sa nachádza v regióne Piemont na území obcí vyrábajúcich lieskové orechy v provinciách Alessandria, Asti, Biella, Cuneo, Novara, Turín a Vercelli.

5. Spojenie so zemepisnou oblasťou:

5.1. Špecifickosť zemepisnej oblasti:

Zemepisná oblasť výroby „Nocciola del Piemonte“/„Nocciola Piemonte“ sa vyznačuje kopcami a pohoriami, zahŕňa aj údolia a podhorské oblasti a leží v nadmorskej výške 150 až 800 m nad morom. Značné zrážky (približne 900 mm ročne) a vo všeobecnosti pomerne strmé svahy znamenajú, že celá táto oblasť má nízku mieru úrodnosti z hľadiska prítomnosti tak organických látok, ako aj minerálnych živín. V porovnaní s inými oblasťami v Piemonte tieto vlastnosti vytvárajú špecifické a jedinečné prostredie, čo sa týka pôdy a klímy, v rámci ktorej môže odroda „Tonda Gentile Trilobata“ najlepšie prejaviť svoje vlastnosti.

5.2. Špecifickosť výrobku:

Od 19. storočia do dnes sa pestovanie lieskových orechov v Piemonte opiera výlučne o používanie odrody „Tonda Gentile Trilobata“. K jej kvalitatívnym vlastnostiam patria aj perisperm priemernej hrúbky ľahko sa oddeľujúci počas praženia, pevná, krehká textúra a perzistentné, veľmi jemné chute a arómy.

K hlavným výhodám „Nocciola del Piemonte“/„Nocciola Piemonte“ pre cukrovinársky priemysel patrí takmer guľatý alebo čiastočne trojlaločný tvar orecha, takmer zanedbateľný podiel podlhovastých orechov, dobrý výnos po vylúskaní, ktorý môže dokonca dosiahnuť 50 %, vysoký výnos pri pražení a skutočnosť, že šupa sa z jadra veľmi ľahko odstraňuje.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

„Nocciola del Piemonte“/„Nocciola Piemonte“ sa získava z odrody „Tonda Gentile Trilobata“, ktorá môže dosiahnuť obchodné a organoleptické vlastnosti tvoriace podklad jeho povesti len v tejto vymedzenej zemepisnej oblasti s málo úrodnou pôdou a s vysokým výskytom zrážok. S ohľadom na slávu tejto odrody sa v minulosti vykonali pokusy o jej zavedenie do iných oblastí Talianska, kde sa pestujú lieskové orechy. Tieto pokusy však boli neúspešné, pretože odroda sa neprispôsobila alebo vôbec neprejavila obchodné, ani organoleptické vlastnosti lieskových orechov pestovaných v oblasti pôvodu. Odroda „Nocciola del Piemonte“/„Nocciola Piemonte“ pestovaná vo vymedzenej oblasti sa stala známou od polovice 19. storočia vďaka svojim oceňovaným organoleptickým vlastnostiam, ktoré prispeli k nepochybnej prestíži cukrovinárskeho priemyslu v Piemonte. V skutočnosti v Piemonte v druhej polovici 19. storočia začalo obchodovanie s týmito lieskovými orechmi prosperovať vďaka rozvoju prvého priemyslu v oblasti cukrovarníctva v Taliansku a v zahraničí. V tomto období kupovali malé miestne cukrovinárske podniky celkovo niekoľko stoviek tisíc kilogramov nevylúpaných lieskových orechov, najmä na použitie pri výrobe čokolády, a ich lúskanie zabezpečovali samotné podniky. Vďaka vynikajúcim organoleptickým vlastnostiam „Nocciola del Piemonte“/„Nocciola Piemonte“ sa prestíž tejto odrody medzi príslušnými podnikmi výrazne zvyšovala tak v Taliansku, ako aj v zahraničí. Už od začiatku 20. storočia sa výrobok vyvážal do mnohých európskych krajín aj ďalej, napr. do Švajčiarska, Nemecka, Belgicka, Holandska, Čile, Salvádora a Japonska.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Toto ministerstvo začalo vnútroštátne námietkové konanie uverejnením návrhu na zmenu a doplnenie „Nocciola del Piemonte“/„Nocciola Piemonte“ v Úradnom vestníku Talianskej republiky č. 77 z 2. apríla 2009.

Úplné znenie špecifikácie výrobku sa nachádza na tejto webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

prípadne:

priamo na domovskej stránke ministerstva poľnohospodárstva, potravinárstva a lesného hospodárstva (http://www.politicheagricole.it) kliknutím na „Qualità e sicurezza“ (v pravom hornom rohu obrazovky) a potom na „Disciplinari di Produzione all'esame dell' UE“.

(1) Ú. v. EÚ L 93, 31.3.2006, s. 12.